b'\n_START_ARTICLE_\nNavneforbud\n_START_PARAGRAPH_\nNavneforbud er en retlig afg\xc3\xb8relse om, at navnet p\xc3\xa5 en sigtet person ikke m\xc3\xa5 omtales i forbindelse med offentlig omtale af den mod vedkommende verserende straffesag. Oftest medf\xc3\xb8rer navneforbuddet, at medierne alene omtaler personen ved vedkommendes initialer._NEWLINE_Der nedl\xc3\xa6gges navneforbud, hvis det formodes, at offentlig gengivelse af den sigtedes navn vil bringe nogens sikkerhed i fare eller uds\xc3\xa6tte dem for un\xc3\xb8dvendig kr\xc3\xa6nkelse. Navneforbuddet inkluderer b\xc3\xa5de vedkommendes navn, stilling og bop\xc3\xa6l, ligesom der kan v\xc3\xa6re forbud mod at n\xc3\xa6vne andre oplysninger, som vil kunne identificere vedkommende._NEWLINE_Andre grunde der taler for navneforbud kan v\xc3\xa6re hensynet til den sigtedes familie og at man \xc3\xb8nske at undg\xc3\xa5 at vidner kan blive p\xc3\xa5virket af at kende navn og billede.\n_START_SECTION_\nNavneforbud i Danmark\n_START_PARAGRAPH_\nNavneforbuddet nedl\xc3\xa6gges med henvisning til Retsplejelovens \xc2\xa731, der sl\xc3\xa5r fast, at det taler imod nedl\xc3\xa6ggelse af navneforbud, hvis den sigtede befinder sig i en i forhold til offentligheden s\xc3\xa6rligt betroet stilling._NEWLINE_Navneforbuddet kan udstedes selv om navnet har v\xc3\xa6ret spredt i en sag. I sagen med en narkosigtet erhvervskvinde nedlagde \xc3\x98stre Landsret navneforbud selv om Ekstra Bladet n\xc3\xa5ede at bringe navnet f\xc3\xb8r at K\xc3\xb8benhavns Byret udstedte navneforbuddet._NEWLINE_Navneforbuddet udstedes og h\xc3\xa5ndh\xc3\xa6ves ogs\xc3\xa5 selv om navnet er n\xc3\xa6vnt p\xc3\xa5 udenlandske websider. S\xc3\xa5ledes blev Kathrine Lille\xc3\xb8r sigtet og Lars Hedegaard tiltalt for at viderebringe navnet p\xc3\xa5 en mand der forbindes med attentatfors\xc3\xb8get p\xc3\xa5 Hedegaard og som var underlagt navneforbud. Hedegaard p\xc3\xa5pegede at navn og billede p\xc3\xa5 manden var offentliggjort i tyrkiske medier._NEWLINE_En overtr\xc3\xa6delse af et navneforbud straffes med b\xc3\xb8de.\n_START_SECTION_\nNavneforbud i Storbritannien\n_START_PARAGRAPH_\nUnder engelsk ret er muligheden for navneforbud udvidet, s\xc3\xa5 det i visse tilf\xc3\xa6lde ikke bare er ulovligt at n\xc3\xa6vne den sigtede i forbindelse med sagen, men endda er ulovligt at omtale at der er nedlagt navneforbud i sagen. Disse s\xc3\xa5kaldte super-injunctions er blevet kritiseret for at undergrave pressefriheden.'